Trakų internatinė sporto mokykla

Trakų internatinė sporto mokykla, Trakų mokykla-internatas – buvusi vidurinė sporto internatinė mokykla, 1957–2000 m. veikusi Trakuose, Birutės g. 42. Joje kartu su bendrojo lavinimo dalykais buvo vedamos ir irklavimo sporto pamokos. Čia mokėsi ir vietiniai, ir vaikai iš įvairių Lietuvos vietų, jos vardą garsino žymūs sportininkai.

Istorija 
Pradžioje Trakuose tebuvo tik septynmetė lietuvių mokykla, o vidurinėje mokykloje buvo dėstoma rusų ir lenkų kalbomis. Tėvams teko ieškoti išeities, norint turėti mokyklą su lietuviškomis klasėmis. Jų iniciatyvą sudarytas pradinis mokinių sąrašas buvo pateiktas Švietimo ministerijai, ir Trakuose nuo 1957 m. pradėjo savo gyvavimą mokykla-internatas. Pradžioje ji buvo įsikūrusi 1924–1957 m. veikusios Trakų mokytojų seminarijos patalpose, Kudirkos g. 14. Pirmaisiais metais internato įvairiose klasėse mokėsi iki 200 moksleivių. Augant besimokančiųjų skaičiui, po penkerių metų mokykla persikėlė į naujas patalpas Birutės g. 42.

Mokykla buvo pakankamai populiari, į ją siuntė mokytis savo vaikus pasiturintys tėvai, nes jiems teko mokėti už moksleivių pragyvenimą. Vėliau visą mokymo įstaigos išlaikymą perėmė valstybė. Pedagogų iniciatyva apie 1962 m. pradėta organizuoti iškilmingas abiturientų brandos atestatų įteikimo ceremonijas Trakų pilyje, kuri prasidėdavo iškilminga eisena nuo mokyklos, pritariant mokinių orkestrui. Internatinėje mokykloje buvo ugdoma pamaina respublikos irklavimo sporto suaugusiųjų rinktinei. LSSR akademinio irklavimo federacija rūpinosi, kad jaunimui čia būtų sudarytos geros sąlygos kelti sportinį meistriškumą.
 1957 m. spalio 25 d. – mokyklos įsteigimo data.
 Nuo 1966 m. pradėtos organizuoti irklavimo sporto klasės.
 1981 m. vasario mėn. sudegė mokyklos aktų salė. Tik 2011 m. spalio 27 d. po renovacijos čia įsikūrė Trakų švietimo centro pedagoginis-psichologinis skyrius.
 Nuo 1986 m. rugsėjo 1 d. irklavimo sporto skyrius iškeltas į Vilniaus respublikinę sporto mokyklą–internatą.
 Vykdant švietimo reformą, 2000 m. reorganizuota į Trakų vaikų globos namus.
 2009 m. globos namai perkelti į Rūdiškes, nes internatinės mokyklos patalpos neatitiko globos įstaigai keliamų reikalavimų. Buvęs globos namų pastatas įtrauktas į privatizuojamų objektų sąrašą.
 2011 m. birželio mėn. Trakų rajono savivaldybės tarybos sprendimu buvusios internato-mokyklos pastatas patikėjimo teise buvo perduotas UAB „Trakų šilumos tinklams“. Planuota apleistą statinį renovuoti ir išnuomoti bei pritaikyti medicininės reabilitacijos, sanatorinio gydymo ir sveikatos centrui įkurti.

Direktoriai 

 Vytautas Cegelskas (1957–1964)
 Juozas Sinica
 Jonas Bagdonas
 Jonas Mišeikis
 Algirdas Ramanauskas
 Petras Zalitis (1983–1987)
 Virmantas Steponavičius (1987–2000, po reorganizacijos vadovavo globos namams)

Žymūs mokytojai 

 Irena Preibytė-Bagdonienė (matematika),
 Ona Bražiūnienė (direktoriaus pav.),
 Jonas Čižauskas (treneris–sporto mok.)
 Elena Januškevičienė (direktoriaus pav.), 
 Vytautas Januškevičius (vokiečių k.),
 V. Kudaba (matematika), 
 Regina Lučkovskaja (direktoriaus pav.),
 Gediminas Mickonis (istorija),
 Irena Parnavienė (direktoriaus pav.),
 Henrikas Rudalevičius (darbai),
 Edvardas Antanas Vaitkus (lietuvių k.), 
 Irena Zalitienė (geografija, biologija), 
 Aldona Žagunienė (lietuvių k.),

Žymūs mokiniai 
 Juozas Bagdonas – irkluotojas, olimpietis
 Saulius Bucevičius – verslininkas, Seimo narys
 Edmundas Daukantas – verslininkas, tarptautinės kategorijos irklavimo teisėjas
 Aušra Gudeliūnaitė, irkluotoja, olimpietė
 Albinas Januška – diplomatas, signataras
 Leonardas Kęstutis Jaskelevičius – ekonomistas, Seimo narys
 Saulius Krasauskas – irkluotojas, verslininkas
 Violeta Lastakauskaitė – irkluotoja, olimpietė
 Valdemaras Mačiulskis – irkluotojas, olimpietis
 Vaiva Mainelytė – kino ir teatro aktorė
 Jūratė Martinkutė – muzikos mokytoja, chorvedė
 Stasė Nedzinskienė – pedagogė
 Sigutis Obelevičius – Anykščių meras
 Svajūnas Polikevičius – policijos pareigūnas, kelis kartus pasaulio sambo čempionas
 Kęstutis Ramanauskas – Trakų rajono sporto ir politinis veikėjas
 Birutė Šakickienė (Juozėnaitė) – irkluotoja, olimpietė
 Gintaras Žagunis – Lietuvos nepriklausomybės gynėjas
 Gintaras Kavoliunas - irkluotojas. VRM darbuotojas

Šaltiniai

Nuorodos 
 Trakų internatinės mokyklos įsteigimas

Lietuvos sporto mokyklos
Buvusios Trakų rajono savivaldybės mokyklos
Trakai